b'\n_START_ARTICLE_\nVrnitev\n_START_SECTION_\nVsebina\n_START_PARAGRAPH_\n1. dejanje: Bo\xc5\xbei\xc4\x8dni ve\xc4\x8der. Dru\xc5\xbeina moli, ve\xc4\x8derja, nato pol za \xc5\xa1alo pol zares vede\xc5\xbeuje; gospodinja\xc2\xa0\xc2\xbbdvigne\xc2\xab\xc2\xa0pepel, kar pomeni, da bo nekdo pri hi\xc5\xa1i umrl. Zvemo za zgodovino Zaplaza: gospodinjin prvi mo\xc5\xbe, Janko, je pred mnogimi leti padel v vojni; poro\xc4\x8dila se je s Petrom, da bi re\xc5\xa1ila grunt pred propadom. Dobra \xc5\xbeena mu je, tri otroke ima z njim, a Janka ne more pozabiti, vsak ve\xc4\x8der pred njegovo sliko pri\xc5\xbeiga lu\xc4\x8dko. Peter je dvignil Zaplaz iz dolgov, naredil iz njega bogato kmetijo \xe2\x80\xa6 - An\xc5\xbeek pride po dru\xc5\xbebo za k polno\xc4\x8dnici; med pogovorom pove kako se je enkrat zgodilo, da se je domnevno mrtvi mo\xc5\xbe vrnil, namigne tudi, da hodi po vasi \xc4\x8duden bera\xc4\x8d, bolan in ubog, vso vas pozna, po Zaplazu spra\xc5\xa1uje \xe2\x80\xa6 Peter in Jerica se vznemirita, oba obide misel: kaj \xc4\x8de bi se Janko vrnil? Petra je groza te misli, Jerica je razdvojena. Ko se odpravita k polno\xc4\x8dnici, vstopi omenjeni bera\xc4\x8d. Vsi strmijo vanj, on bolan omahne._NEWLINE_2. dejanje: Petra preganja slutnja, da je bo\xc5\xbei\xc4\x8dni bera\xc4\x8d Janko. Preveva ga ljubosumnost, strah, da bo vse izgubil, sovra\xc5\xa1tvo, ob\xc5\xbealovanje; Janka je namre\xc4\x8d ubil sam, ker je ljubil Jerico in si hotel odpreti pot do sre\xc4\x8de. Zaradi umora ga pe\xc4\x8de vest, a da bi danes pustil \xc5\xbeeno, otroke, cveto\xc4\x8d grunt? Ko se sre\xc4\x8data z Jankom, ga naravnost vpra\xc5\xa1a kaj misli: \xc4\x8digav je grunt, \xc4\x8de bi se izgubljeni mo\xc5\xbe po \xc5\xa1estnajstih letih vrnil? Janko odvrne, da sta na strani izgubljenega tako postava kot vest. Petru se to zdi krivi\xc4\x8dno, zato sklene, da Janka za vsako ceno odstrani. \xe2\x80\x93 Tudi Jerica sluti, kdo je bera\xc4\x8d, zaupa Lenki vse svoje skrbi: sanjala je, da se Janko vra\xc4\x8da, tega pa si \xc5\xbeeli in se obenem boji. Lenka ne verjame, da bi bil bera\xc4\x8d Janko,a ko se sre\xc4\x8da z njim, za\xc4\x8dne tudi ona omahovati. Pove mu, kako je gospodinja \xc5\xbealovala za mo\xc5\xbeem, ga \xc4\x8dakala sedem let \xe2\x80\xa6 Janko premaga hrepenenje, poljubi Jerici roko in se razjo\xc4\x8de. Jerica odreveni od groze, \xc5\xa1e bolj Peter, ki je prav ob tem prizoru vstopil._NEWLINE_3. dejanje: \xc5\xa0tefan in Lenart u\xc5\xbeivata bo\xc5\xbei\xc4\x8dni praznik, menita se o nevarnosti plazov zaradi odjuge pa o tem, da je v hi\xc5\xa1i nekaj hudo narobe. Peter je mra\xc4\x8den, trdno odlo\xc4\x8den, da se bera\xc4\x8da-Janka pono\xc4\x8di znebi. Janko, ki se je bil po hudem notranjem boju plemenito odrekel svoji pravici, pa se \xc5\xbee poslavlja. Peter je prepri\xc4\x8dan, da odhaja zato, da se bo vrnil z oblastjo in njega postavil pod kap; zato odhiti \xc4\x8dez Veli plaz, da bi Janka po\xc4\x8dakal ob nevarnem breznu ob poti. \xe2\x80\x93 Medtem Lenka razodene gospodinji, da je v bera\xc4\x8du prepoznala njenega izgubljenega mo\xc5\xbea. Jerica je vsa iz sebe in ko vidi, da je tudi Peter izginil, se ji v grozni slutnji skr\xc4\x8di srce. Tedaj zabobni, utrgal se je Veli plaz. Ljudje hitijo pomagat, prinesejo nezavestnega Janka, ki ga je sne\xc5\xbena gmota le oplazila. Janko se kmalu zave, ne more se ve\xc4\x8d pretvarjati, z \xc5\xbeeno se sre\xc4\x8dno najdeta: na Zaplazu se bo za\xc4\x8delo novo \xc5\xbeivljenje \xe2\x80\xa6 Tedaj prihiti Lenart z novico, da je plaz zasul gospodarja. Otroci obupno zajokajo, Jerica pa se zgrudi Lenki v roke.'